(Návrh)

**Výnos**

**Ministerstva obrany Slovenskej republiky**

**z ............. 2013**

**o** **podmienkach a lehotách preskúšania výbušnín, výbušných predmetov a munície a o náležitostiach protokolov o preskúšaní ich technického stavu**

Ministerstvo obrany Slovenskej republiky (ďalej len „ministerstvo obrany“) podľa § 87 ods. 2 písm. a) zákona č. ......./2013 Z. z. o výbušninách, výbušných predmetoch a munícií a o zmene a doplnení niektorých zákonov ustanovuje:

**§ 1**

**Predmet úpravy**

Tento výnos upravuje

 podmienky preskúšania výbušnín, výbušných predmetov a munície,

lehoty preskúšania výbušnín, výbušných predmetov a munície a

náležitosti protokolov o preskúšaní technického stavu výbušnín, výbušných predmetov munície.

Tento výnos sa vzťahuje na preskúšanie výbušnín, výbušných predmetov a munície, ktoré sú určené pre

ozbrojené sily Slovenskej republiky,

Vojenskú políciu,

Vojenské spravodajstvo,

rozpočtové organizácie v pôsobnosti ministerstva obrany, ak sa zaoberajú vedou, výskumom, vývojom, výrobou, skúšaním, skladovaním, používaním, likvidáciou, ničením výbušnín a munície alebo vzdelávaním v oblasti výbušnín a munície.

**§ 2**

**Všeobecné podmienky preskúšania výbušnín, výbušných predmetov a munície**

(1) Preskúšanie výbušnín, výbušných predmetov a munície, vrátane obalu sa vykonáva[[1]](#footnote-2)) hodnotením kvalitatívnych parametrov uvedených v technickej dokumentácii v pravidelných časových intervaloch podľa

* 1. medzinárodnej zmluvy,[[2]](#footnote-3))
	2. technického predpisu,[[3]](#footnote-4))
	3. technickej normy,[[4]](#footnote-5))
	4. spojeneckého štandardu Severoatlantickej aliancie a ich implementačných dokumentov,
	5. technických podmienok, alebo
	6. výrobnej dokumentácie.

Skúšky sa vykonávajú na

nových, vyvíjaných, výbušnín, výbušných predmetoch a munícii,

účely zatriedenia nových a vyvíjaných výbušnín, výbušných predmetov a munície,

skladovaných výbušninách, výbušných predmetoch a munícii.

Po revidovaní a oprave (prelaborovaní) výbušnín, výbušných predmetov a munície alebo ich obalu sa vykonávajú skúšky ako pri nových a vyvíjaných výbušninách, výbušných predmetoch a munície.

Každá výbušnina, výbušný predmet a munícia, vrátane jednotlivých muničných elementov, určená na preskúšanie sa dodáva so sprievodnými dokladmi.

Sprievodné doklady podľa odseku 3 sú

* 1. technická dokumentácia,
	2. výkresová dokumentácia,
	3. výsledky z predchádzajúcich skúšok.

Preskúšavanie výbušnín, výbušných predmetov a munície sa vykonáva základnými skúškami a doplňujúcimi skúškami.

Preskúšavanie sa vykonáva na výbušninách, výbušných predmetoch a munícii v stave, v ktorom sú prepravované a skladované, alebo čo najbližšie tomuto stavu.

Ak niektoré z hodnotených kritérií preskúšania výbušnín, výbušných predmetov a munície môže byť zavádzajúce k celkovému hodnoteniu preskúšania, určí sa náhradné kritérium, ktoré musí byť podrobne teoreticky zdôvodnené.

Parametre zistené pri hodnotení vzorky výbušnín, výbušných predmetov alebo munície sú platné pre celú výrobnú sériu a ročník výbušniny, výbušného predmetu alebo munície.

Preskúšavanie sa nevykonáva, ak je výbušnina, výbušný predmet alebo munícia určená na výcvik pyrotechnikov a na ničenie.

###### § 3

###### Základné skúšky

Základné skúšky sa pre jednotlivé druhy výbušnín, výbušných predmetov a munície vykonávajú tak, aby umožnili identifikovať všetky potenciálne chyby a nedostatky fyzikálnej, chemickej, termickej, mechanickej, štruktúrnej alebo funkčnej nestability, ktoré by ohrozovali bezpečnosť a spoľahlivosť použitia výbušnín, výbušných predmetov alebo munície. Ak množstvo výbušnín, výbušných predmetov alebo munície nedovoľuje vykonať skúšky pre všetky ich druhy, skúšky sa vykonávajú v obmedzenom rozsahu.

Za základné skúšky sa považujú aj kontrolné skúšky a preberacie skúšky vyšpecifikované v technických podmienkach výrobnej dokumentácie.

Kontrolná skúška sa vykonáva pri výbušninách, výbušných predmetoch alebo munícii dodanej od dodávateľa v rámci projektu vyzbrojovania s cieľom získať prvotné údaje o novej sérii výbušnín, výbušných predmetoch alebo munície v rámci projektu vyzbrojovania alebo o dodávke jednotlivej série a ročníka.

Kontrolné skúšky sa vykonávajú na základe programu kontrolnej skúšky autorizovanej osoby alebo notifikovanej osoby.

###### § 4

**Doplňujúce skúšky**

Doplňujúce skúšky sa vykonávajú ak výsledky základných skúšok neposkytnú dostatok údajov potrebných na rozhodnutie o ďalšom nakladaní s výbušninami, výbušnými predmetmi alebo s muníciou.

Doplňujúce skúšky sa môžu vykonať aj bez vykonania základných skúšok, ak sú akékoľvek pochybnosti o kvalite skladovaných výbušnín, výbušných predmetov alebo munície zo strany autorizovanej osoby, notifikovanej osoby alebo zo strany ministerstva obrany, najmä v prípade vyšetrovania havárie.[[5]](#footnote-6))

**§ 5**

**Bezpečnostné pravidlá pri preskúšaní**

Pri preskúšaní výbušnín, výbušných predmetov a munície je potrebné dodržiavať bezpečnostné opatrenia pri práci s muníciou, výbušnými predmetmi a výbušninami, zásady protipožiarnej ochrany a prevádzkové poriadky príslušných pracovísk, na ktorých sa vykonávajú skúšky.

Skúšky môžu vykonávať len osoby odborne spôsobilé, ktoré svojím konaním v maximálnej miere znížia možnosť náhodného výbuchu, požiaru a ohrozenia ľudského zdravia, života a majetku.

S výbušninami, výbušnými predmetmi a muníciou sa môžu vykonávať pri preskúšaní len tie činnosti, ktoré sú dovolené príslušnými technologickými postupmi, metodikami a smernicami.

**§ 6**

**Výber skúšobnej vzorky**

Výber vzoriek skladovaných výbušnín, výbušných predmetov alebo munície na mieste vykonáva prevádzkovateľ skladu po dohode s autorizovanou osobou alebo notifikovanou osobou.

Základom pre výber skladovaných výbušnín, výbušných predmetov a munície na preskúšanie je séria a rok ich výroby a na preskúšanie sa vyberajú výbušniny, výbušné predmety a munícia

v roku, v ktorom končí ich záručná doba, alebo

v roku, v ktorom uplynie lehota ich preskúšania.

K základným skúškam sa dodáva vždy reprezentatívna vzorka výbušnín, výbušných predmetov a munície jednotlivých sérií. Pre zaistenie objektivity výsledkov a zaistenia bezpečnostnej rezervy sa k základným skúškam tiež vyberajú vzorky z výbušnín, výbušných predmetov a munície, ktoré prešli najväčším namáhaním počas hodnotenej doby životného cyklu.

Ak bola časť série výbušnín a munície počas hodnotenej doby životného cyklu vystavená extrémne odlišným podmienkam od ostatnej časti série, považuje sa táto za samostatnú sériu a skúša sa samostatne.

**§ 7**

**Kategórie výbušnín, výbušných predmetov a munície na preskúšanie**

Výbušniny, výbušné predmety alebo munícia sa na základe výsledkov posledného preskúšania a s prihliadnutím na výsledky pravidelných kontrol technického stavu zaraďujú do týchto kategórií:

1. kategória výbušniny, výbušné predmety a munícia s vyhovujúcou kvalitou,

2. kategória výbušniny, výbušné predmety a munícia so zníženou kvalitou,

3. kategória výbušniny, výbušné predmety a munícia s nevyhovujúcou kvalitou.

 O ďalšom nakladaní s výbušninami a muníciou 3. kategórie sa rozhodne podľa osobitného predpisu.[[6]](#footnote-7))

Výsledná kategória výbušnín, výbušných predmetov alebo munície príslušnej série sa určuje podľa najhoršej kategórie zaradenia jednotlivých výbušnín, výbušných predmetov alebo muničných elementov pri preskúšaní.

**§ 8**

**Lehoty preskúšania výbušnín, výbušných predmetov a munície**

V záručnej dobe určenej výrobcom sa preskúšanie skladovaných výbušnín, výbušných predmetov a munície vykoná, ak sa zistia nedostatky ich kvality.

Skladované výbušniny, výbušné predmety a munícia 1. kategórie, ktoré sú po záručnej dobe určenej výrobcom, sú podrobené periodickému preskúšaniu, ktoré sa vykonáva v najviac päťročných lehotách. Uskladnená raketová munícia 1. kategórie, ktorá je po záručnej dobe určenej výrobcom, sa preskúšava v najviac trojročných lehotách.

Pri výbušninách, výbušných predmetoch alebo munícii 2. kategórie a pri zmene kvalitatívnych hodnôt parametrov výbušnín, výbušných predmetov alebo munície 1. kategórie, zabezpečí ministerstvo obrany preskúšanie v kratších lehotách, ako sú uvedené v odseku 2. Lehoty sa spravidla určujú na dobu dvoch rokov; pre raketovú muníciu na dobu jedného roka.

Ak sa vykoná oprava, revízia a  konštrukčná zmena výbušných predmetov a munície alebo prelaborácia výbušniny, sa po prvotnom preskúšaní ďalšie preskúšanie vykoná po uplynutí záručnej doby vyplývajúcej z opravy, revízie (prelaborácie) a lehôt podľa odseku 2.

Ak výsledky základných skúšok neposkytnú dostatok údajov potrebných na rozhodnutie o ďalšom nakladaní so skladovanými výbušninami, výbušnými predmetmi alebo s muníciou a v mimoriadnych prípadoch ministerstvo obrany môže nariadiť okamžité preskúšanie výbušnín, výbušných predmetov a munície a určiť lehoty ďalšieho preskúšavania výbušnín, výbušných predmetov a munície.

**§ 9
Náležitosti protokolov o preskúšaní technického stavu**

**výbušnín, výbušných predmetov a munície**

(1) Výsledky každej vykonanej skúšky sa uvedú v protokole o preskúšaní technického stavu výbušnín, výbušných predmetov a munície.

Protokol o preskúšaní technického stavu výbušnín, výbušných predmetov a munícieobsahuje tieto údaje:

* 1. identifikačné údaje žiadateľa o preskúšanie,
	2. identifikačné údaje výrobku; pri výrobku, ktorý sa dováža z iného štátu, sa uvedú tiež identifikačné údaje o jeho výrobcovi,
	3. opis a určenie výrobku,
	4. vyhlásenie výrobcu alebo dovozcu o tom, že výrobok svojimi vlastnosťami spĺňa technické požiadavky uvedené vo výrobnej dokumentácii (technických predpisov, slovenských technických noriem a slovenských obranných štandardov) a že výrobok je pri predpísanom spôsobe použitia bezpečný,
	5. údaje o použitom spôsobe preskúšania,
	6. identifikačné údaje o autorizovanej osobe alebo notifikovanej osobe a údaje o rozhodnutí o autorizácii alebo o poverení na plnenie úloh notifikovanej osoby,
	7. údaje o zaradení výbušnín, výbušných predmetov a munície do príslušnej kategórie,
	8. ďalší plánovaný termín preskúšania,
	9. dátum, číslo a miesto vydania protokolu, meno, priezvisko a funkcia zodpovednej osoby, jej podpis a odtlačok pečiatky.

**§ 10**

**Prechodné ustanovenia**

Výbušniny, výbušné predmety a munícia preskúšané pred 1. januárom 2014 sa považujú za preskúšané podľa tohto výnosu.

Výbušniny, výbušné predmety a munícia, ktoré nie sú preskúšané do 1. januára 2014, sa preskúšajú najneskôr do 31. decembra 2016.

##### **§ 11Účinnosť**

Tento výnos nadobúda účinnosť 1. januára 2014.

1. ) § 57 ods. 2 zákona č. ..../2013 Z. z. o výbušninách, výbušných predmetoch a munícií a o zmene a doplnení niektorých zákonov. [↑](#footnote-ref-2)
2. ) Napríklad Európska dohoda o medzinárodnej cestnej preprave nebezpečných vecí (ADR) (vyhláška ministra zahraničných vecí č. 64/1987 Zb.) v platnom znení, Poriadok pre medzinárodnú železničnú prepravu nebezpečného tovaru (RID) (Oznámenie Ministerstva zahraničných vecí Slovenskej republiky č. 15/2001 Z. z. v znení oznámenia č. 40/2007 Z. z.), Európska dohoda o medzinárodnej preprave nebezpečného tovaru po vnútrozemských vodných cestách (ADN) (Oznámenie Ministerstva zahraničných vecí Slovenskej republiky č. 331/2010 Z. z.). [↑](#footnote-ref-3)
3. ) § 4 zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení zákona č. 436/2001 Z. z. [↑](#footnote-ref-4)
4. ) § 5 zákona č. 264/1999 Z. z. v znení neskorších predpisov. [↑](#footnote-ref-5)
5. ) § 2 písm. z) zákona č. ..../2013 Z. z. [↑](#footnote-ref-6)
6. ) § 57 ods. 5 zákona č. ..../2013 Z. z. [↑](#footnote-ref-7)